**MOLĖTŲ MIESTO IR RAJONO SENIŪNIJŲ VIEŠŲJŲ ERDVIŲ SANITARINIO TVARKYMO IR VIEŠOSIOS INFRASTRUKTŪROS PRIEŽIŪROS PASLAUGŲ**

**TEIKIMO SUTARTIS**

202 m. d. Nr.

Molėtai

Molėtų rajono savivaldybės administracija, juridinio asmens kodas 188712799, kurios registruota buveinė yra Vilniaus g. 44, LT-33140 Molėtuose, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama direktoriaus Sigito Žvinio, (toliau - Užsakovas), ir uždaroji akcinė bendrovė „Molėtų švara“, juridinio asmens kodas 167500661, kurios registruota buveinė yra Statybininkų g. 8, LT-33111 Molėtuose, duomenys apie įmonę kaupiami ir saugomi Lietuvos Respublikos juridinių asmenų registre, atstovaujama direktoriaus Laimučio Lapėno (toliau – Paslaugų teikėjas), toliau kartu vadinami Šalimis, o kiekvienas atskirai – Šalimi, vadovaudamosi Lietuvos Respublikos viešųjų pirkimų įstatymo 10 straipsnio 2 dalimi bei siekdamos užtikrinti Molėtų rajono savivaldybės bendruomenės socialinius, aplinkos apsaugos, gyventojų sveikatos ir viešojo intereso poreikius, būtinus garantuoti nepertraukiamą, prieinamą ir kokybišką Molėtų miesto ir rajono seniūnijų viešųjų erdvių sanitarinį tvarkymą ir viešosios infrastruktūros priežiūrą, sudarė šią sutartį ir susitarė dėl toliau išvardintų sąlygų:

**I. SUTARTIES DALYKAS**

1. Paslaugų teikėjas šioje Sutartyje numatytomis sąlygomis ir vadovaudamasis šią veiklą reglamentuojančiais Lietuvos Respublikos teisės aktais įsipareigoja teikti Molėtų miesto ir rajono seniūnijų viešųjų erdvių sanitarinio tvarkymo ir viešosios infrastruktūros priežiūros paslaugas, aprašytas šios Sutarties priede, o Užsakovas įsipareigoja priimti kokybiškai atliktas paslaugas ir už jas sumokėti sutartyje nustatytais terminais ir tvarka.

**II. SUTARTIES TIKSLAS IR OBJEKTAS**

2. Šios Sutarties tikslas – užtikrinti efektyvų ir kokybišką viešųjų erdvių sanitarinio tvarkymo ir viešosios infrastruktūros priežiūros paslaugų (toliau – Paslaugos) teikimą Molėtų mieste ir rajono seniūnijose.

**III. SUTARTIES GALIOJIMAS, VYKDYMO PRADŽIA, TRUKMĖ IR TERMINAI**

3. Sutartis įsigalioja nuo 2021 m. sausio 1 d., ją pasirašius abiem Šalims, ir galioja iki visiško įsipareigojimų įvykdymo arba ją nutraukus sutartyje numatytomis sąlygomis.

4. Sutarties Paslaugų teikimo terminas yra 60 mėnesių.

5. Nutraukus sutartį ar jai pasibaigus, lieka galioti sutarties nuostatos, susijusios su Šalių atsakomybe bei atsiskaitymais tarp Šalių, taip pat kitos nuostatos, kurios būtinos visiškai įvykdyti Sutartį.

**IV. SUTARTIES KAINA, KAINODARA IR MOKĖJIMO SĄLYGOS**

6. Sutartyje taikoma fiksuoto įkainio, nurodyto sutarties priede, su peržiūra kainodara.

7. Maksimali sutarties vertė 4 200 000,00 (keturi milijonai du šimtai tūkstančių) eurų su PVM. Sutarties vertė metams nustatoma atsižvelgiant į Užsakovui skirtus asignavimus biudžetiniams metams ir negali viršyti 840 000,00 (aštuonių šimtų keturiasdešimt tūkstančių) eurų su PVM.

8. Mokėjimo suma apskaičiuojama atliktų Paslaugų kiekius padauginus iš sutarties priede nustatytų įkainių.

9. Užsakovas neįsipareigoja pirkti Paslaugų už visą biudžetiniams metams skirtą sutarties sumą.

10. Mokėjimai atliekami kiekvieną mėnesį. Paslaugų teikėjas privalo iki ateinančio mėnesio 10 (dešimtos) dienos pateikti Užsakovui atsiskaitymo dokumentus (atliktų paslaugų akto du egzempliorius) pagal Užsakovo nurodytą formą.

11. PVM sąskaita faktūra pateikiama apmokėjimui naudojantis informacinės sistemos „E. sąskaita“ priemonėmis tik Užsakovui patvirtinus atliktų paslaugų aktus.

12. Užsakovas, gavęs atliktų paslaugų aktą, per 5 (penkias) darbo dienas privalo jį patvirtinti pasirašant ir per 30 (trisdešimt) darbo dienų apmokėti sąskaitą, išskyrus atvejus, kai:

12.1. Paslaugos teikėjo atlikta paslauga neatitinka sutartyje nustatytų reikalavimų. Tokiu atveju Užsakovas gali reikalauti Paslaugos teikėjo koreguoti mokėjimo dokumentus;

12.2. Paslaugos teikėjas neatliko ar neatlieka Paslaugos ar įsipareigojimo, apie kurį jam buvo pranešęs Užsakovas. Tokiu atveju Užsakovas gali reikalauti Paslaugos teikėjo koreguoti mokėjimo dokumentus;

12.3. jeigu Užsakovas paslaugų kokybės tikrinimo metu nustato atliktų Paslaugų trūkumus, jis surašo motyvuotą pretenziją Paslaugų teikėjui, kurioje nurodo Paslaugų trūkumus ir terminą, per kurį trūkumai turi būti pašalinti. Jeigu per nustatytą terminą trūkumai nepašalinami, Užsakovas gali vienašališkai nutraukti sutartį sutarties sąlygose nustatyta tvarka.

13. Jeigu Užsakovas per 12 punkte nustatytą terminą atliktų paslaugų akto nepatvirtina ir nepateikia nepatvirtinimo priežasčių, laikoma, kad Paslaugos atliktos tinkamai.

14. Užsakovas už Paslaugas atsiskaito mokėjimo pavedimu į Paslaugų teikėjo nurodytą sąskaitą.

15. Sutartyje taikomi fiksuoti įkainiai gali būti perskaičiuojami:

15.1. pasikeitus pridėtinės vertės mokesčiui (PVM). Padidėjus ar sumažėjus pridėtinės vertės mokesčiui (PVM) sutartyje taikomi fiksuoti įkainiai atitinkamai didinami ar mažinami;

15.2. dėl darbo užmokesčio, medžiagų, tiesiogiai susijusių su Paslaugų teikimo sąnaudų padidėjimu (sumažėjimu) daugiau kaip 5 (penkiais) procentais ir/arba įsigaliojus naujoms teisės aktų nuostatoms, tiesiogiai įtakojančioms Paslaugų teikimo kaštų padidėjimą (sumažėjimą) daugiau kaip 5 (penkiais) procentais. Tokiais atvejais suinteresuota Šalis turi pagrįsti darbo užmokesčio, medžiagų ar pakeistų mokesčių tiesiogines sąsajas su atitinkamomis sąnaudomis, naujai įsigaliojusių teisės aktų nuostatų įtaką Paslaugų vykdymo kaštams bei pateikti tai įrodančius dokumentus.

16. Sutartyje taikomi fiksuoti įkainiai perskaičiuojami suinteresuotos Šalies iniciatyva ir įforminami Šalių papildomu rašytiniu susitarimu, kuris tampa neatskiriama sutarties dalis.

**V. ŠALIŲ PAREIGOS**

17. Užsakovas įsipareigoja:

17.1. sąžiningai ir tinkamai vykdyti sutartį;

17.2. vykdyti Paslaugų teikėjo teikiamų Paslaugų kokybės kontrolę;

17.3. priimti kokybiškai atliktas Paslaugas;

17.4. Sutartyje nustatyta tvarka ir terminais sumokėti už kokybiškai atliktas Paslaugas.

18. Paslaugos teikėjas įsipareigoja:

18.1. nepertraukiamai teikti kokybiškas, teisės aktuose keliamus kokybės reikalavimus atitinkančias, Molėtų miesto ir rajono seniūnijų viešųjų erdvių sanitarinio tvarkymo ir viešosios infrastruktūros priežiūros paslaugas;

18.2. užtikrinti, kad Užsakovui pateikus Paslaugos užsakymo paraišką, Paslaugos būtų atliktos ne vėliau kaip per 3 darbo dienas;

18.3. nedelsiant raštu informuoti Užsakovą apie aplinkybes, kurios trukdo ar gali sutrukdyti Paslaugos teikėjui suteikti Paslaugas per nustatytus terminus. Tokie pranešimai yra informacinio pobūdžio ir neatleidžia Paslaugos teikėjo nuo įsipareigojimų vykdymo ir atsakomybės;

18.4. po Paslaugų suteikimo nedelsdamas perleisti nuosavybės teisę į Paslaugų teikimo rezultatą, jeigu toks buvo sukurtas;

18.5. užtikrinti iš Užsakovo sutarties vykdymo metu gautos informacijos konfidencialumą;

18.6. per 3 (tris) darbo dienas nuo Užsakovo raštu pateikto prašymo pateikti Paslaugų teikimo ataskaitą, nurodant, kokios paslaugos buvo suteiktos, išskiriant konkrečias Paslaugų kainos sudėtines dalis bei pateikiant papildomą su Paslaugų teikimu susijusią informaciją (sąskaitos, važtaraščiai ir kt.);

18.7. Užsakovui raštu pareikalavus, grąžinti visus iš Užsakovo gautus dokumentus, reikalingus sutarties vykdymui;

18.8. Paslaugų teikimo metu savo lėšomis užtikrinti darbuotojų saugos ir sveikatos, aplinkos reikalavimų laikymąsi pagal galiojančius teisės aktus;

18.9. jeigu Paslaugų teikimui reikalingi atestatai, licencijos, leidimai ar kiti dokumentai, savo jėgomis ir resursais pasirūpinti jų gavimu;

18.10. jeigu Paslaugų teikimą reikia derinti su suinteresuotomis institucijomis ar trečiaisiais asmenimis, tai atlikti savo jėgomis ir resursais;

18.11. Paslaugų teikimo metu savo jėgomis ir resursais pasirūpinti saugumą užtikrinančiomis priemonėmis, atlikti reikalingą ženklinimą, viešinimą informaciniais skelbimais ar publikacijomis vietinėse informacijos priemonėse;

18.12. užtikrinti Paslaugų teikimą ne darbo/ po darbo, poilsio ir švenčių dienomis;

18.13. atlyginti Užsakovui nuostolius dėl neatliktos, nekokybiškai ar ne laiku atliktos Paslaugos, jei tretieji asmenys, pareiškę pretenzijas, nuostolių atlyginimo reikalauja iš Užsakovo.

**VI. ŠALIŲ TEISĖS**

19. Užsakovas turi teisę:

19.1. keisti sutartyje numatytą Paslaugų teikimo periodiškumą;

19.2. atsisakyti sutartyje numatytų, bet dar nesuteiktų Paslaugų;

19.3. pareikalauti iš Paslaugų teikėjo išsamios informacijos apie Paslaugų kiekių skaičiavimą, resursų panaudojimą, kitų dokumentų kopijų, reikalingų suteiktų Paslaugų indentifikavimui;

19.4. pateikti Paslaugos užsakymo paraišką neplaninių Paslaugų užsakymui prieš 3 darbo dienas iki pageidaujamos Paslaugos suteikimo datos.

20. Paslaugos teikėjas turi teisę:

20.1. reikalauti apmokėjimo sutartyje nustatytomis sąlygomis ir tvarka už tinkamai suteiktas ir Užsakovo priimtas Paslaugas;

20.2. reikalauti užsakymus pateikti raštu, užpildant Paslaugos užsakymo paraišką; 20.3. pasitelkti kitus subjektus atskirų Paslaugų teikimui, jeigu tai yra būtina. Paslaugų teikėjas atsako už kito subjekto veiksmus, atliktus teikiant Paslaugas. Paslaugų teikimą koordinuoti ir perduoti Užsakovui turi Paslaugų teikėjo atstovas.

**VII. ŠALIŲ ATSAKOMYBĖ**

21. Neatlikus apmokėjimo per nustatytus terminus, Paslaugos teikėjo reikalavimu, Užsakovas moka už kiekvieną uždelstą dieną 0,02 procento delspinigius nuo neapmokėtos sumos.

22. Jeigu Paslaugos teikėjas dėl savo kaltės neatlieka paslaugų per Užsakovo nustatytą terminą, Užsakovas turi teisę be atskiro įspėjimo ir nesumažindamas kitų savo teisių gynimo būdų, skaičiuoti už kiekvieną termino praleidimo dieną 0,02 procento delspinigius nuo neatliktų paslaugų sumos, neviršijant 5 procentų sutarties bendros sumos.

23. Jeigu apskaičiuoti delspinigiai viršija 5 procentus sutarties bendros sumos, Užsakovas gali, prieš tai raštu įspėjęs Paslaugų teikėją, nutraukti sutartį, reikalaujant atlyginti nuostolius.

24. Vienai iš Šalių pažeidus sutartį, nukentėjusioji Šalis gali:

24.1. reikalauti atlyginti nuostolius;

24.2. reikalauti sumokėti delspinigius;

24.3. nutraukti sutartį;

24.4. taikyti kitus Lietuvos Respublikos teisės aktuose numatytus savo teisės gynimo būdus.

**VIII. SUTARTIES VYKDYMO SUSTABDYMAS**

25. Paslaugos teikėjui nevykdant ar netinkamai vykdant sutartį, Užsakovas gali sustabdyti visų ar dalies savo įsipareigojimų pagal sutartį vykdymą tol, kol Paslaugos teikėjas pašalins Sutarties vykdymo trūkumus per Užsakovo nustatytą terminą. Jei Paslaugos teikėjas per Užsakovo nustatytą terminą trūkumų nepašalina, Užsakovas turi teisę vienašališkai nutraukti sutartį.

26. Jeigu Užsakovas įtaria, kad Paslaugos teikėjas pažeidė sutartį Užsakovas sustabdo sutarties vykdymą. Sutarties pažeidimu laikoma Lietuvos Respublikos ar/ir Europos Sąjungos teisės aktų bei sutarties nuostatų pažeidimas veikimu arba neveikimu, dėl kurio atsirado arba galėjo atsirasti Lietuvos Respublikos ir/arba savivaldybės biudžeto ar trečiųjų asmenų nuostolių. Sutarties vykdymas stabdomas, siekiant atlikti pažeidimo tyrimą. Jei pažeidimas nepasitvirtina, sutarties vykdymas atnaujinamas. Jei pažeidimas nustatytas, Užsakovas turi teisę vienašališkai nutraukti sutartį.

27. Atsiradus svarbioms priežastimis, Užsakovas turi teisę sustabdyti sutarties vykdymą ir nesant 25 ir 26 punktuose numatytų aplinkybių.

28. Jei sutarties vykdymas stabdomas daugiau nei 90 (devyniasdešimt) dienų, ir stabdoma ne dėl Paslaugos teikėjo kaltės, Paslaugos teikėjas gali raštu pareikalauti Užsakovo atnaujinti sutarties vykdymą per 30 (trisdešimt) dienų nuo Paslaugų teikėjo pranešimo gavimo dienos. jei Užsakovas per nurodytą terminą sutarties vykdymo neatnaujina, Paslaugos teikėjas turi teisę nutraukti sutartį 33 punkte nustatyta tvarka.

**IX. SUTARTIES NUTRAUKIMAS**

29. Sutartis gali būti nutraukta rašytiniu Šalių susitarimu.

30. Užsakovas, įspėjęs Paslaugų teikėją prieš 30 (trisdešimt) darbo dienų, turi teisę nutraukti Sutartį, neatsisakydamas kitų savo teisių gynimo būdų, šiais atvejais:

30.1. kai Paslaugų teikėjas nesilaiko sutartinių įsipareigojimų vykdymo terminų, nustatytų sutartyje;

30.2. kai Paslaugų teikėjas nevykdo kitų savo sutartinių įsipareigojimų;

30.3. kai Paslaugų teikėjas yra likviduojamas, su kreditoriais sudaro taikos sutartį, sustabdo ar apriboja ūkinę veiklą;

30.4. kai Paslaugų teikėjui iškeliama restruktūrizavimo, bankroto byla, jo atžvilgiu vykdoma bankroto procedūra ne teismo tvarka;

30.5. kai keičiasi Paslaugų teikėjo teisinis statusas, pobūdis ar valdymo struktūra ir tai gali turėti įtakos tinkamam Sutarties vykdymui;

31. Užsakovas, įspėjęs Paslaugų teikėją prieš 60 (šešiasdešimt) dienų, turi teisę vienašališkai nutraukti sutartį atsiradus svarbioms nuo jo nepriklausančioms priežastimis. Užsakovas turi atsiskaityti už jau atliktas Paslaugas ir atlyginti Paslaugos teikėjo praktiškai patirtas ir pagrįstas Sutarties vykdymo išlaidas.

32. Paslaugų teikėjas, įspėjęs Užsakovą prieš 30 (trisdešimt) darbo dienų, turi teisę nutraukti sutartį, jeigu Užsakovas nevykdo savo sutartinių įsipareigojimų.

33. Paslaugų teikėjas turi teisę nutraukti sutartį nesilaikant 32 punkte nustatytų terminų, jei ne dėl Paslaugų teikėjo kaltės sustabdžius sutarties vykdymą daugiau nei 90 (devyniasdešimt) dienų ir Paslaugų teikėjui, kaip tai numatyta 28 punkte, raštu kreipusis į Užsakovą dėl sutarties vykdymo atnaujinimo, pastarasis per 30 (trisdešimt) dienų sutarties vykdymo neatnaujina.

34. Paslaugų teikėjas, įspėjęs Užsakovą prieš 60 (šešiasdešimt) dienų, turi teisę vienašališkai nutraukti sutartį atsiradus svarbioms nuo jo nepriklausančioms priežastimis. Tokiu atveju Užsakovas turi teisę į nuostolių atlyginimą.

35. Jei sutartis nutraukiama Užsakovo iniciatyva dėl Paslaugų teikėjo kaltės, Užsakovo patirti nuostoliai pirmiausiai išskaičiuojami iš Paslaugų teikėjui mokėtinų sumų.

36. Sutartį nutraukus dėl Paslaugų teikėjo kaltės, jis turi teisę tik į apmokėjimą už tinkamai suteiktas Paslaugas.

**X. NENUGALIMA JĖGA (FORCE MAJEURE)**

37. Nė viena sutarties Šalis nėra laikoma pažeidusi sutartį arba nevykdanti savo įsipareigojimų pagal ją, jei įsipareigojimus vykdyti jai trukdo nenugalimos jėgos aplinkybės, atsiradusios po sutarties įsigaliojimo dienos.

38. Nenugalimos jėgos aplinkybių sąvoka apibrėžiama ir šalių teisės, pareigos ir atsakomybė esant šioms aplinkybėms reglamentuojamos Lietuvos Respublikos civilinio kodekso 6.212 straipsnyje ir Atleidimo nuo atsakomybės esant nenugalimos jėgos aplinkybėms taisyklėse, patvirtintose Lietuvos Respublikos Vyriausybės.

39. Jei kuri nors sutarties Šalis mano, kad atsirado nenugalimos jėgos aplinkybės, dėl kurių ji negali vykdyti savo įsipareigojimų, ji nedelsdama informuoja apie tai kitą Šalį, pranešdama apie aplinkybių pobūdį, galimą trukmę ir tikėtiną poveikį. Jei Užsakovas raštu nenurodo kitaip, Paslaugų teikėjas toliau vykdo savo įsipareigojimus pagal sutartį tiek, kiek įmanoma ir ieško alternatyvių būdų savo įsipareigojimams, kurių vykdyti nenugalimos jėgos aplinkybės netrukdo, vykdyti.

40. Šalis gali būti visiškai ar iš dalies atleidžiama nuo atsakomybės dėl ypatingų ir neišvengiamų aplinkybių – nenugalimos jėgos (force majeure), nustatytos ir jas patyrusios Šalies įrodytos pagal Lietuvos Respublikos civilinį kodeksą, jeigu Šalis nedelsiant pranešė kitai Šaliai apie kliūtį bei jos poveikį įsipareigojimų vykdymui.

41. Jei nenugalimos jėgos (force majeure) aplinkybės trunka ilgiau kaip 180 (vieną šimtą aštuoniasdešimt) kalendorinių dienų, tuomet, nepaisant sutarties įvykdymo termino pratęsimo, kuris dėl minėtųjų aplinkybių gali būti Paslaugų teikėjui suteiktas, bet kuri sutarties Šalis turi teisę nutraukti sutartį įspėdama apie tai kitą Šalį prieš 30 kalendorinių dienų. Jei pasibaigus šiam 30 kalendorinių dienų laikotarpiui nenugalimos jėgos (force majeure) aplinkybės vis dar yra, sutartis nutraukiama ir pagal sutarties sąlygas Šalys atleidžiamos nuo tolesnio sutarties vykdymo.

**XI. SUSIRAŠINĖJIMAS**

42. Sutarties Šalys susirašinėja lietuvių kalba. Visi pranešimai, sutikimai, informacija ir kitas susižinojimas, kuriuos Šalis gali pateikti pagal šią sutartį, bus laikomi galiojančiais ir įteiktais tinkamai, jeigu yra asmeniškai pateikti kitai Šaliai ir gautas patvirtinimas apie gavimą arba išsiųsti registruotu laišku paštu, faksu, elektroniniu paštu (patvirtinant gavimą), sutarties XVI dalyje nurodytais adresais ar fakso numeriais, kitais adresais ar fakso numeriais, kuriuos nurodė viena Šalis, pateikdama pranešimą.

43. Jei pasikeičia Šalies adresas ir / ar kiti duomenys, tokia Šalis turi informuoti kitą Šalį ne vėliau, kaip prieš 14 (keturiolika) dienų. Jei Šaliai nepavyksta laikytis šių reikalavimų, ji neturi teisės į pretenziją ar atsiliepimą, jei kitos Šalies veiksmai, atlikti remiantis paskutiniais žinomais jai duomenimis, prieštarauja sutarties sąlygoms arba ji negavo jokio pranešimo, išsiųsto pagal tuos duomenis.

**XII. KOFIDENCIALUMO ĮSIPAREIGOJIMAS**

44. Sutarties sąlygos, dokumentacija ir informacija, kurią Šalys viena iš kitos gauna vykdydamos sutartį, laikoma konfidencialia.

45. Šalys, be išankstinio kitos Šalies rašytinio sutikimo, neplatina konfidencialios informacijos tretiems asmenims, išskyrus atvejus, kai to reikalauja Lietuvos Respublikos įstatymai.

46. Konfidencialumo pažeidimu nebus laikoma viešas informacijos pateikimas apie Užsakovą, jei Užsakovas pažeidžia mokėjimo terminus ir informacijos apie Paslaugų teikėją atskleidimas, jei Paslaugų teikėjas pažeidžia paslaugų atlikimo terminus ar kitas sutarties nuostatas.

**XIII. SUTARTIES PAPILDYMAS AR PAKEITIMAS**

47. Sutarties sąlygos gali būti papildomos ir/ar keičiamos rašytiniu Šalių susitarimu. Šalims tarpusavyje susitarus dėl sutarties sąlygų papildymų ir/ar keitimo, šie keitimai įforminami susitarimu, kuris tampa neatskiriama sutarties dalis.

48. Vykdant sutartį gali būti atliekami techninio pobūdžio sutarties pakeitimai, kurie visiškai neturi įtakos Šalių tarpusavio įsipareigojimų turinio pakeitimui. Techninio pobūdžio pakeitimais laikoma: sutarties šalių rekvizitai, techninės klaidos, atskirų sutarties punktų detalizavimas ar sukonkretinimas. Techninio pobūdžio pakeitimai įforminami Šalių atstovų pasirašytu susitarimu, kuris yra neatskiriama sutarties dalis.

**XIV. GINČŲ NAGINĖJIMO TVARKA**

49. Šalys susitaria, kad visi ginčai, nesutarimai, reikalavimai ir pretenzijos, kurie gali kilti tarp Šalių dėl šios sutarties taikymo ir aiškinimo, būtų sprendžiami derybų keliu, tarpusavio sutarimu ir bendradarbiavimo pagrindu.

50. Jei nesutarimų nepavyksta išspręsti derybų keliu, visi ginčai, nesutarimai, reikalavimai ir pretenzijos, kylantys dėl šios sutarties ar susiję su ja, jos pažeidimu, nutraukimu ar galiojimu, sprendžiami pagal Lietuvos Respublikos teisės aktus pagal Užsakovo buveinės vietą.

51. Nepaisant to, jog Šalių ginčas nagrinėjamas teisme, Šalys ir toliau vykdo savo sutartinius įsipareigojimus, jeigu nesusitarta kitaip.

**XV. KITOS NUOSTATOS**

52. Jeigu sutarties sąlygose ir/ar prieduose yra prieštaravimų ar neatitikimų, kiekviena Šalis privalo pranešti kitai Šaliai, o susidariusios situacijos sprendimą įforminti papildomu susitarimu.

53. Bet kokios sutarties nuostatos negaliojimas ar prieštaravimas Lietuvos Respublikos norminiams teisės aktams neatleidžia Šalių nuo sutartinių įsipareigojimų vykdymo. Šiuo atveju sutarties nuostata turi būti pakeista kita nuostata, atitinkančia Lietuvos Respublikos norminius teisės aktus, kiek įmanoma artimesne sutarties tikslui.

54. Ši sutartis sudaryta lietuvių kalba, 2 (dviem) egzemplioriais, turinčiais vienodą teisinę galią – po vieną kiekvienai Šaliai.

55. Šalys patvirtina, kad sutartį perskaitė, suprato jos turinį ir pasekmes, priėmė ją kaip atitinkančią jų tikslus ir pasirašė.

56. Sutarties priedas - Paslaugų įkainiai.

**XVI. SUTARTIES ŠALIŲ ADRESAI IR REKVIZITAI**

|  |  |
| --- | --- |
| Užsakovas | Paslaugų teikėjas |
| Molėtų rajono savivaldybės administracija | UAB „Molėtų švara“ |
| juridinio asmens kodas 188712799  Vilniaus g. 44, LT-33140 Molėtai | juridinio asmens kodas 167500661  Statybininkų g. 8, LT-33111 Molėtai |
| Tel. (8 383) 547 41, faks. (8 383) 514 42  El. paštas [savivalybe@moletai.lt](mailto:savivalybe@moletai.lt) | Tel. (8 383) 51105, faks.(8 383) 51105  El. paštas [svara@moletusvara.lt](mailto:svara@moletusvara.lt) |
| Sąskaitos Nr. LT50 4010 0455 0001 0062 | Sąskaitos Nr. LT87 7300 0100 0237 0625 |
|  |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ A. V. | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ A. V. |

(pareigos, vardas, pavardė) (pareigos, vardas, pavardė)